b'\n_START_ARTICLE_\nHumenbroen\n_START_PARAGRAPH_\nHumenbroen (\xe8\x99\x8e\xe9\x97\xa8\xe5\xa4\xa7\xe6\xa1\xa5, p\xc4\xabny\xc4\xabn: H\xc7\x94m\xc3\xa9n D\xc3\xa0qi\xc3\xa1o\xc2\xa0\xe2\x80\x93 \xc2\xabTigerporten Storbro\xc2\xbb) er en hengebru over Perlefloden ved Dongguan i provinsen Guangdong i Folkerepublikken Kina. Den ble ferdig i 1997 og har et hovedspenn p\xc3\xa5 888 meter._NEWLINE_Broen ble n\xc3\xb8dvendig p\xc3\xa5 grunn av den kraftige \xc3\xb8konomiske veksten i Perleflodens delta, og transprt landeveien mellom byer som Macao, Zhuhai, Guangzhou, Shenzhen og Hongkong var mer en veinettet kunne t\xc3\xa5le. Det bleviktig \xc3\xa5 lage en trafikk\xc3\xa5re som f\xc3\xb8rte gjennomgangstrafikken utenfor Guangzhou, og det mest naturlige stedet \xc3\xa5 bygge bro, var ved Bocca Tigris, der det f\xc3\xb8r gikk bilferjer. Byggingen begynte i 1991._NEWLINE_En stor utfordring under byggingen var de viktige historiske minnesmerkene p\xc3\xa5 land. Omr\xc3\xa5det ble tungt befestet i 1830-\xc3\xa5rene, s\xc3\xa6rlig p\xc3\xa5 \xc3\xb8stsiden (ved byen Humen), og det ble utkjempet slag her under f\xc3\xb8rste opiumskrig. Deler av de gamle befestningene ligger n\xc3\xa6rmest rett under brofestene._NEWLINE_Humen-broen er n\xc3\xa5 (2007) sv\xc3\xa6rt tungt trafikkert og det er ofte trafikkork rundt den. Det anses dermed som p\xc3\xa5krevet med ytterligere broer.'